পরমাণু
পরমানুর গঠন কেমন হতে পারে , তা নিয়ে বিজ্ঞানীরা অনেক গবেষণা করেছেন । এর মধ্যে অন্যতম হলো ডাল্টনের পরমানুবাদ । আধুনিক রসায়ন এর ভিত্তি বলে পরিচিত ডাল্টনের পরমাণুবাদে পরমাণুকে অবিভাজ্য ধরা হয়েছে। কিন্তু এ তত্ত্ব এখন অচল। ঊনবিংশ শতাব্দীর শেষ ভাগে প্রমাণিত হয় যে, পরমাণুর তিনটি উপাদান। যেসব সূক্ষ কণিকা দিয়ে পরমাণু গঠিত, তাদেরকে মৌলিক কণিকা বলে । এরা হচ্ছে ইলেকট্রন , প্রোটন এবং নিউট্রন । এ তিনটি কণিকা বিভিন্ন সংখ্যায় একত্রিত হয়ে ভিন্ন ভিন্ন পরমাণু গঠন করে । ধনাত্মক আধানযুক্ত প্রোটন এবং আধানহীন নিউট্রন একত্রিত হয়ে নিউক্লিয়াস গঠন করে আর এদেরকে ঘিরে ঋণাত্মক আধানের ইলেকট্রন ঘুরছে ।
রসায়নের ইতিহাস
বিভিন্ন অবস্থায় (কঠিন, তরল ও বায়বীয়) পদার্থের ভৌত ধর্মের ( বর্ণ, গন্ধ, ঘনত্ব ইত্যাদি) পার্থক্য এবং পরিবেশে তাদের প্রতিক্রিয়া ব্যাখ্যা করার লক্ষ্যে দার্শনিক মতবাদ সৃষ্টির প্রচেষ্টা প্রকৃতি বা রসায়নের প্রথম তত্ত্ব আবিষ্কারের পথ উন্মোচন করে। এধরণের রসায়ন সম্বন্ধীয় দার্শনিক তত্ত্ব সৃষ্টির ইতিহাস প্রায় প্রতিটি প্রাচিন সভ্যতাতেই পাওয়া যায়। এসকল তত্ত্বের সাধারণ বিষয়টি হল পদার্থের ক্ষুদ্রতম কণা শনাক্তকরণের প্রচেষ্টা, যে কণা দিয়ে সমস্ত পদার্থ গঠিত। ভূমি, পানি, বায়ু এবং শক্তির বিভিন্ন রূপ যেমন- আলো, আগুন এবং আরো বিমূর্ত ধারণা যেমন স্বর্গ, নরক ইত্যাদি বিষয় প্রাচীন সভ্যতাতে সাধারণ ছিল। প্রায় সকল প্রাচীন দার্শনিকগণই বায়ু, পানি, ভূমি এবং আগুনকে প্রাথমিক পদার্থ হিসেবে গণ্য করত।